b'\n_START_ARTICLE_\nS\xc3\xa6byg\xc3\xa5rd (Volstrup Sogn)\n_START_SECTION_\nHistorie\n_START_PARAGRAPH_\nS\xc3\xa6bygaard h\xc3\xb8rte i middelalderen under B\xc3\xb8rglum Bispes\xc3\xa6de. Ved reformationen overgik g\xc3\xa5rden til kronen, som ved mageskifte 1560 overlod den til admiral Otte Rud og Pernille Oxe. Admiralen d\xc3\xb8de i svensk fangenskab, s\xc3\xa5 det var Pernille Oxe, der 1576 byggede et st\xc3\xb8rre ren\xc3\xa6ssanceanl\xc3\xa6g, men kun den senere kraftigt ombyggede hovedbygning er bevaret. T\xc3\xa5rnet, der er muret med de karakteristiske kvadersten, menes at v\xc3\xa6re skabt af den nederlandske bygmester Hercules Midow. Hovedbygningen er placeret p\xc3\xa5 et kvadratisk voldsted. Adgangen til bygningen sker fra ladeg\xc3\xa5rden mod nord. Broen over voldgraven sat i sten er fra 1800-tallet og erstattede en vindebro af tr\xc3\xa6. Ladeg\xc3\xa5rdens bygninger er fra 1900-tallet, men deres placering svarer omtrent til de oprindelige fra Pernille Oxes dage.'